‘วิริยะ’เจอพิษรถคันแรก
มือใหม่หัดขับชนสนั่นเมืองเคลมพันล้าน
18 ม.ค. 2556

มือใหม่หัดขับชนสนั่นเมืองเคลมพันล้าน
วิริยะเผยรถในโครงการรถคันแรกทำสินไหมทดแทนเพิ่มจากเดือนละ 800 ล้านบาท เป็น 1,000 ล้านบาท
พ.ต.ท.เผ่าไทย ทองธิว กรรมการ รองกรรมการผู้จัดการ บริษัทวิริยะประกันภัย เปิดเผยว่า ปี 2555 ที่ผ่านมาเป็นปีแรกที่บริษัทจ่ายสินไหมทดแทนเพิ่มขึ้นเป็นเดือนละ 1,000 ล้านบาท จาก 5 ปีก่อนที่เฉลี่ยจะจ่ายสินไหมเดือนละ 800 ล้านบาท ซึ่งเป็นผลมาจากรถใหม่ที่มีจำนวนเพิ่มขึ้น จากการได้ประโยชน์ของภาษีรถคันแรก ประชาชนมีการออกรถใหม่จำนวนมาก และมีการเข้ามาทำประกันภัยรถยนต์ ส่งผลให้อุบัติเหตุเพิ่มขึ้น
“มือใหม่หัดขับรถคันแรกเกิดอุบัติเหตุบ่อย แต่ลูกค้าของเราไม่เคยมีใครถูกจองจำหรือถูกกักขังหลังเกิดอุบัติเหตุ เพราะเรามีทนายความดูแลลูกค้าอยู่ทั่วประเทศ 489 คน”พ.ต.ท.เผ่าไทย กล่าว
พ.ต.ท.เผ่าไทย กล่าวว่า การแข่งขันประกันภัยรถยนต์รุนแรงขึ้นทุกวัน แต่บริษัทมียอดขายเพิ่มขึ้นทุกปี ซึ่งเป็นผลมาจากการพัฒนาระบบเทคโนโลยีสารสนเทศที่ใช้ในการบริการอยู่ตลอดเวลา เพื่อรองรับจำนวนลูกค้าที่เพิ่มขึ้น โดยล่าสุดได้ทำการปรับปรุงศูนย์ลูกค้าสัมพันธ์ และเบอร์โทรศัพท์แจ้งอุบัติเหตุตลอด 24 ชั่วโมง
นอกจากนี้ ด้วยระบบไอทีที่บริษัทมีอยู่ สามารถที่จะรองรับการเติบโตของจำนวนลูกค้าได้ถึงปี 2558 และหลังจากนั้นจะต้องมีการทบทวนกัน ใหม่ว่าจะปรับอย่างไร เพราะหลังจากมีการเปิดเสรีอาเซียนจะต้องดูว่าจำนวนลูกค้าจะเพิ่มขึ้นอย่างไร การเปลี่ยนแปลงในตลาดจะเป็นอย่างไร
ทั้งนี้ ไตรมาส 3 ปี 2555 บริษัทวิริยะประกันภัย มีเงินกองทุน 1.85 หมื่นล้านบาท มีเงินกองทุนตามกฎหมาย 7,713 ล้านบาท มีอัตราส่วนเงินกองทุนต่อเงินกองทุนที่ต้องดำรงตามกฎหมาย 241%สำหรับ เงินกองทุนของบริษัทสูงกว่ากฎเกณฑ์ของสำนักงานคณะกรรมการกำกับและส่งเสริมการประกอบธุรกิจประกันภัย(คปภ.) และรักษาความเป็นอันดับ 1 ในเอเชียตะวันออกเฉียงใต้ต่อไป ทั้งในด้านปริมาณเบี้ยประกันภัย และ คุณภาพในการให้บริการ
“ส่วนเรื่องการเปิดเสรีอาเซียน หรือ เออีซี เราไม่กลัว เพราะตลาดประกันภัยรถยนต์ในไทย ไม่เหมือนที่อื่น จะใช้กฎหมายมาจับอย่างเดียวเหมือนในต่างประเทศ บริษัทฝรั่งเข้ามาในบ้านเรานานแล้ว ก็ขยายตลาดได้ไม่เท่าบริษัทที่คนไทยทำ เพราะต้องอาศัยวิถีชีวิต ความเข้าอกเข้าใจ และความเป็นกันเอง ฉะนั้นเราไม่กลัว ใครจะมา ก็ไม่เข้าใจตลาดไทยเหมือนคนไทย”พ.ต.ท.เผ่าไทย กล่าว